Ajánló levél

Mélyen Tisztelt Színház Igazgatóság!

Levelemben kívánom leírni, hogy miért ajánlom Csongor és Tünde című művemet a Nemzeti Színház színpadára.

Művem érzelmekkel teli jelenetekkel fűszerezett. Érzelmekkel, amik sok ember és főleg fiatal életéből hiányoznak. Ez a darab megmutatja az érzelmeket a 21. századi embernek, mert már ott tartunk, hogy a fiataloknak meg kell mutatni, hogy az mit is jelent. Járva-kelve az Önök idejében, sajnálattal tapasztaltam, hogy a valódi, mély érzések helyét a felszínes kis futó kalandok és érdekkapcsolatok vették át.

Darabom a boldogság kereséséről szól. Ez egy örökérvényű emberi kérdés. Ki ne vágyna a boldogságra? Ki ne keresné ezt egész életében? Művemben arról vallok, hogy a szerelem, az önfeláldozás a legfőbb értékek, hogy egy hűséges társ jelenti a valódi boldogságot. Ezért indítom útnak Csongort-akihez később Balgát csatlakoztatom társnak- Tünde, vagyis a szerelem után. Nehézségek, ellenségek és csábítás akadályozzák útjukat. Művemet népmesei motívumokkal fűszereztem a könnyebb megértés érdekében- Mirigy, a boszorkány, a három ördögfióka. Ez utóbbiak szerepeltetésének másik oka, hogy némi kis könnyedséget, humort is csempésszek művembe. Ezt a célt is szolgálja a Balga-Ilma páros szerepeltetése is. Ugyanakkor e másik szerelmespárban kívántam érzékeltetni, hogy a vágyódás, hűség, ragaszkodás minden kapcsolat alapja, nemcsak a mesebeli királyfi és a tündérlány szerelmének alapjai.

Művem emellett rámutat egy olyan dologra, ami a szemünk előtt van, de mégsem vesszük észre, mivel benne élünk. Ezt a művemben három szereplő testesíti meg: a Kalmár, a Fejedelem és a Tudós. A három személyt igazából lehet személyiségnek is tekinteni, hiszen azok. Szimbolikus személyiségek. Ahogy jelképes a hármas út is, az életút szétágazását, három választási lehetőséget kívántam érzékeltetni általa.

A Kalmár a kapzsiság és a pénzéhség, ami a mai világban szinte mindenkiben megtalálható. Gondoljanak bele, hogy van egy hajléktalan, aki a végkimerülés szélén van, és élelemre van szüksége! Hány ember hajtja le a fejét és megy tovább, mintha nem is látott volna semmit? Ugye hogy sok?!

A Fejedelem a hatalomvágy, irányításmánia. Ez visszavezethető az első tulajdonságra is. Attól egy ember nem lesz több, ha minél nagyobb rangja van. Annak az embernek a szemében, aki igazán szeret, az értéket az jelenti, és akkor fog felnézni rád, ha belül igenis érsz valamit!

A Tudós a tudásvágy. Ezzel különösebben nincsen gond, de biztos jó, ha tudunk mindent? Elég-e a boldogsághoz, az örömteli élethez a puszta ismeret?

Nem véletlen, hogy darabomban a Kalmár elszegényedve, a Fejedelem hatalmát vesztve és a Tudós megőrülve jelenik meg ismét, ezzel kívántam érzékeltetni, hogy a boldogság eme vélt három forrása csak időszakos, valójában csak sikert hozhat, de valódi boldogságot semmiképpen.

A 21. századi embereknek ezt kéne megérteniük és elfogadniuk. Így remélem, hogyha eljátsszák művemet, akkor pár embernek felnyílik a szeme, hogy esetleg holnap este nem a negyedik BMW-t kéne megvenni, hanem azzal foglalkozni, aki igazán megérdemli. Addig, míg lehet! A szerelem és a szeretet a legfontosabb értékeink. Még ha le is kell mondanunk érte valamiről, ahogy Tünde lemond Csongor szerelméért az örök fiatalságról, örök életről, és lesz érte földi asszony.

Mivel Önök már az én időmhöz képest jóval modernebb korban élnek, természetesnek tartom, hogy a rendezés ne az én eredeti elképzeléseimhez alkalmazkodjék, sem színpadképben, sem más egyébben. A fiatalokat le lehet nyűgözni a fényjátékkal, modern díszlettel, a drámai zenével, gyors váltásokkal, hiszen internet vezérelte, gyors információáramláshoz szokott az Önök világa és főként a fiatalság. A 21.századi technika még inkább lehetővé teszi a mű egyes részeinek megvalósítását: például a színpademelés a tündérek országának a szimbolizálását teszi lehetővé vagy egy hármas tagolású játéktér is tökéletesen illene darabomhoz.

A színészek kiválasztásakor én azt javasolnám, ne kelljen nagyon játszaniuk a szerepeket, azonosulhassanak a karakterekkel, magukra ismerhessenek az egyes szerepekben.

Remélem, meggyőztem az igazgatóságot és elgondolkoznak ezen. Szívesen látnám viszont a leírtakat a nézőtérről.

Köszönettel: Vörösmarty Mihály